Սունիթի Չաթերջի

Սունիթի Կումար Չաթերջի (সুনীতিকুমার চট্টোপাধ্যায়, ), հնդիկ բանասեր-արևելագետ, հասարակական գործիչ։ Ժամանակակից հնդկական լեզվաբանության հիմնադիր։ Կալկաթայի համալսարանի պրոֆեսոր (1922 թվականից), հումանիտար գիտությունների գծով Հնդկաստանի ազգային պրոֆեսոր (1964 թվականից), Դելիի գրական ակադեմիայի պրեզիդենտ (1969 թվականից), Արևմտյան Բենգալիայի օրենսդիր խորհրդի նախագահ (1952-1965), Եվրոպայի, Ասիայի, Ամերիկայի մի շարք գիտական հաստատությունների և ընկերությունների պատվավոր անդամ, Միջազգային հնչյունաբանական միության (Լոնդոն) նախագահ, Հնդկա-Խորհրդային մշակութային ընկերության արևմտաբենգալական բաժանմունքի նախագահ (1969 թվականից)։ Լոնդոնի և Փարիզի համալսարաններում, Կոլեժ դը Ֆրանսում և Արևելյան կենդանի լեզուների դպրոցում (1919-1922) հետևել է հնդեվրոպական, հնդկական, իրանական, սլավոնական, ավստրա-ասիական և դասական լեզվաբանության դասընթացներին։ Բենգալերեն, անգլերեն, հինդի և սանսկրիտ լեզուներով հրատարակել է մոտ 900 աշխատություն, որոնցում անդրադարձել է բենգալերենի հնչյունաբանության ու ձևաբանության պատմությանը, հնդարիական լեզուների՝ հատկապես պրակրիտների զարգացմանը, սուբստրատի (դրավիդյան և ավստրա-ասիական) ազդեցությանը, միջին և նոր հնդարիական լեզուների բառապաշարին և այլն։ «Բենգալերենի ծագումն ու զարգացումը» (1926) աշխատությամբ սկզբնավորել է հնդկական լեզուների պատմական ուսումնասիրությունը։ Չաթերջիի լեզվաբանական հետազոտությունները հիմնված են հնէաբանության, մարդաբանության, ազգագրության, պատմության, փիլիսոփայության և մշակույթի տվյալների վրա։ Չաթերջին գրել է նաև ուղեգրություններ։ Կապված լինելով Կալկաթայի հայ համայնքի հետ՝ ուսումնասիրել է հայերենը, մասնավորապես գրաբարը, տպագրել հոդվածներ հայոց լեզվի, պատմության և մշակույթի վերաբերյալ, անդրադարձել «Սասունցի Դավիթ» էպոսին։ 1966 թվականին այցելել է խորհրդային Հայաստան։

Ծանոթագրություններ 

Հնդիկ բանասերներ
Հնդիկ արևելագետներ
Պադմա Բհուշան շքանշանի ասպետներ
Փարիզի համալսարանի շրջանավարտներ
Կալկաթայի համալսարանի շրջանավարտներ
Հնդիկ լեզվաբաններ
Հնդիկ հասարակական գործիչներ